एक-दूसरे से आगे निकलने की थी होड़; मनोज बोले- मेरे हाथों पिटना नहीं चाहते थे रवि
भोजपुरी के दो सुपरस्टार रवि किशन और मनोज तिवारी आज भले ही दोस्त हों, लेकिन एक वक्त पर दोनों एक दूसरे को फूटी आंख नहीं सुहाते थे। मनोज ने एक रिसेंट इंटरव्यू में कहा कि भोजपुरी में उनकी और रवि किशन की स्थिति बिल्कुल सलमान-शाहरुख
भोजपुरी के दो सुपरस्टार रवि किशन और मनोज तिवारी आज भले ही दोस्त हों, लेकिन एक वक्त पर दोनों एक दूसरे को फूटी आंख नहीं सुहाते थे। मनोज ने एक रीसेंट इंटरव्यू में कहा कि भोजपुरी में उनकी और रवि किशन की स्थिति बिल्कुल सलमान-शाहरुख जैसी थी। दोनों एक दूसरे के साथ कॉम्पिटिशन रखते थे।
मनोज का कहना है कि रवि उनसे फिल्मों में पिटना तक नहीं चाहते थे। एक भोजपुरी फिल्म में रवि किशन विलेन थे, जबकि मनोज ने पुलिस वाले का रोल किया था। एक सीक्वेंस में रवि को मनोज के हाथों मार खानी थी। रवि को ये चीज पसंद नहीं आई। उन्होंने डायरेक्टर से कह दिया कि वे मनोज से मार नहीं खाएंगे।
मनोज ने कहा- रवि किशन कुछ मामलों में बदमाश थे
भोजपुरी सुपरस्टार और BJP सांसद मनोज तिवारी हाल ही में आप की अदालत में नजर आए। उन्होंने अपनी और रवि किशन से जुड़ी कुछ दिलचस्प स्टोरी सुनाई। मनोज ने कहा- हम दोनों एक ही इंडस्ट्री से थे। जाहिर है कि एक दूसरे से आगे निकलने की होड़ तो होगी ही। कुछ मामलों में रवि किशन बहुत बदमाश थे।
मैंने उनके बाद फिल्मों में डेब्यू किया था। जब उन्होंने डेब्यू किया तो प्रोड्यूसर्स तीन-चार लाख रुपए कमा पाते थे। मेरे टाइम यही प्रोड्यूसर्स करोड़ों में कमाने लगे। मेरे टाइम पर फिल्मों का बजट काफी ज्यादा बढ़ गया था।
रवि ने डायरेक्टर से कहा- मैं मनोज से मार नहीं खाऊंगा
मनोज ने आगे कहा- मैं एक फिल्म में इंस्पेक्टर का रोल प्ले कर रहा था। रवि उस फिल्म में विलेन बने थे। मैंने पूरी फिल्म में उनका पीछा किया। जाहिर है कि जब मिलोगे तो पिटना ही पड़ेगा। ये ऐसा सीन था जिसमें मुझे उन्हें पंच मारना था। उन्होंने डायरेक्टर से कहा कि मैं भी उसे (मनोज) मारूंगा।
डायरेक्टर मेरे पास उनकी डिमांड लेकर आया। हालांकि, मुझे ये चीज समझ नहीं आई। फिल्म में गुंडा बना आदमी, पुलिस को कैसे मार सकता है। मैं फिल्म में SP बना था। मैंने डायरेक्टर से कह दिया कि अगर ऐसा सीक्वेंस होगा तब तो फिल्म में SP देखने में बेवकूफ लगेगा। रवि की ये मानसिकता बन गई थी कि वे SP से नहीं बल्कि मनोज तिवारी से मार खा रहे हैं।
रवि किशन ने भी आप की अदालत में ये बात मानी थी कि उनके और मनोज के बीच ईगो क्लैश होता था। दोनों को एक दूसरे से कम सफलता बर्दाश्त नहीं थी।
आज भारत की संसद में भोजपुरी के तीन सुपरस्टार
रवि किशन और मनोज तिवारी के बीच भले ही एक वक्त पर क्लैश रहा हो, लेकिन आज दोनों काफी अच्छे दोस्त हैं। दोनों BJP से सांसद हैं। रवि किशन जहां UP के गोरखपुर से सांसद हैं, वहीं मनोज लगातार दो बार से उत्तर पूर्वी दिल्ली संसदीय क्षेत्र से सांसद हैं।
ये दोनों अक्सर साथ में चुनाव प्रचार करते देखे जाते हैं। इन दोनों के अलावा भोजपुरी के एक और सुपरस्टार दिनेश लाल यादव उर्फ निरहुआ भी आजमगढ़ से MP हैं। 2022 के उपचुनाव में अखिलेश यादव की खाली की सीट पर उन्होंने जीत दर्ज की थी।